MÄÄRUS								 31.03.2026 nr 6

Kaitseministri määruse „Kaitseministri 8. augusti 2022. a määruse nr 16 „Riigi Kaitseinvesteeringute Keskuse põhimäärus“ muutmine“		

Määrus kehtestatakse Vabariigi Valitsuse seaduse § 42 lõike 1 alusel.

§ 1. Kaitseministri 8. augusti 2022. a määruses nr 16 „Riigi Kaitseinvesteeringute Keskuse põhimäärus“ tehakse järgmised muudatused:

1) paragrahvi 5 lõige 1 sõnastatakse järgmiselt:

„(1) Keskuse tegevusvaldkonnad on riigikaitse eesmärgil asja sundkasutuse ja sundvõõrandamise ning ühekordse riigikaitselise ülesande määramine, riigikaitseks ja vastuvõtva riigi toetuse osutamiseks vajalike varade üle arvestuse pidamine, riigikaitseliste ehitiste töövõime tagamine ning ministeeriumile ja selle valitsemisalas tegutsevatele riigiasutustele (edaspidi valitsemisala) riigihangete korraldamise, keskkonnategevuse korraldamise, taristu arendamise ja korrashoiu teenuse osutamine, Kaitseväele toitlustamise korraldamise teenuse osutamine, toitlustamise tagamine Kaitseväe toitlustuskompleksides ning kaitsetööstuspargi arendamise ja haldamise korraldamine.“;

2) paragrahvi 6 täiendatakse punktiga 13² järgmises sõnastuses:

„13²) kaitsetööstuspargi arendamise ja haldamise korraldamine, sealhulgas kaitsetööstuslikuks tegevuseks vajaliku taristu rajamise ja kasutamise koordineerimine ning sõjarelva laskemoona, lahingumoona ja lõhkematerjali käitlemine ja sellega seotud tegevuste korraldamine;“;

3) paragrahvi 7 lõike 1 punkt 3 sõnastatakse järgmiselt:

„3) arendusosakond.“;
4) paragrahvi 7 lõiked 3-5 sõnastatakse järgmiselt: 
„(3) Osakonna struktuur ja allüksuse ülesanded määratakse osakonna põhimäärusega. Osakonna põhimääruse kehtestab peadirektor.
(4) Keskuse koosseisu võib kuuluda allüksus, mis ei ole ühegi osakonna koosseisus ja allub vahetult peadirektorile või peadirektori määratud ametnikule või töötajale. Allüksuse ülesanded määrab peadirektor käskkirjaga.
(5) Keskuse koosseisu võib kuuluda ameti- või töökoht, mis ei ole ühegi allüksuse koosseisus ja mis allub peadirektorile või peadirektori määratud ametnikule või töötajale.“;
5) paragrahvi 7 täiendatakse lõikega 6 järgmises sõnastuses:
„(6) Väljaspool allüksuse koosseisu oleva ametniku ja töötaja ülesanded määratakse nende ameti- või tööjuhendis.“;
6) paragrahvi 8 täiendatakse punktiga 2¹ järgmises sõnastuses:

„2¹) valitsemisala asutusele vajaliku materjali ja ostetavate teenuste eelarvestamine;“;

7) paragrahvi 8 täiendatakse punktiga 5¹ järgmises sõnastuses:

„5¹) NATO ja Euroopa Liidu Nõukogu otsuste ning rahvusvahelistest kokkulepetest tulenevate ülesannete täitmine;“;

8) paragrahvi 9 täiendatakse punktiga 1¹ järgmises sõnastuses:

„1¹) kaitsetööstuspargi arendamise ja haldamise korraldamine, sealhulgas sõjarelva laskemoona, lahingumoona ja nende olulise osa käitlemine“;

9) paragrahvi 10 pealkirjas ja sissejuhatavas lauseosas asendatakse sõna „üldosakond“ sõnaga „arendusosakond“ vastavas käändes;

10) paragrahvi 10 täiendatakse punktiga 5¹ järgmises sõnastuses:

„5¹) keskuse kvaliteedijuhtimise korraldamine;“;

11) paragrahvi 10 punkt 13 sõnastatakse järgmiselt:

„13) keskuse kriisi- ja sõjaolukorraks valmisoleku tagamine;“;

12) paragrahvi 10 täiendatakse punktiga 13¹ järgmises sõnastuses:

„13¹) keskuse strateegiline planeerimine, keskuseüleste arendusprojektide algatamine, koordineerimine ja juhtimine, uuenduslike lahenduste väljatöötamine ja andmehalduse ning info- ja kommunikatsioonitehnoloogia valdkonna koordineerimine;“;

13) paragrahvi 12 lõike 1 punktides 1 ja 4 asendatakse sõna „osakonnajuhataja“ sõnadega „peadirektori asetäitja“ vastavas käändes;

14) paragrahvi 12¹ lõike 1 esimeses lauses asendatakse sõna „kaks“ sõnaga „kolm“;

15) paragrahvi 12¹ lõike 1 teist lauset täiendatakse pärast sõnu „ülesanded määratakse“ sõnadega „osakonna põhimääruses ning“;

16) paragrahvi 12¹ lõike 3 punkt 1 sõnastatakse järgmiselt:
„1) juhib tema vastutusel olevat osakonda talle alluvate allüksuste, ametnike ja töötajate kaudu ning korraldab oma vastutusvaldkonna ülesannete täitmist;“;
17) paragrahvi 12¹ lõike 3 punkt 2 sõnastatakse järgmiselt:

„2) tagab osakondade koostöö;“;

18) paragrahv 13 tunnistatakse kehtetuks.

§ 2. Määrus jõustub 2026. aasta 1. mail.

Hanno Pevkur
minister

Kaimo Kuusk
kantsler